กฎกระทรวง (พ.ศ. 2501) ออกตามความในพระราชบัญญัติเงินตรา พ.ศ. 2501  (ฉบับ Update ล่าสุด)
กฎกระทรวง
(พ.ศ. ๒๕๐๑)
ออกตามความในพระราชบัญญัติเงินตรา
พ.ศ. ๒๕๐๑[๑]
 

อาศัยอำนาจตามความในมาตรา ๕ และมาตรา ๑๙ แห่งพระราชบัญญัติเงินตรา
พ.ศ. ๒๕๐๑ รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ ๑[๒]
ผู้ใดประสงค์จะขอแลกเปลี่ยนธนบัตรชำรุด ให้ทำคำร้องเป็นหนังสือตามแบบยื่นต่อธนาคารแห่งประเทศไทยหรือเจ้าหน้าที่ซึ่งธนาคารแห่งประเทศไทยมอบหมายโดยแนบธนบัตรชำรุดไปกับคำร้องด้วย
ในกรณีที่ธนาคารแห่งประเทศไทยหรือเจ้าหน้าที่ซึ่งธนาคารแห่งประเทศไทยมอบหมายเห็นสมควร
จะรับธนบัตรชำรุดไว้แลกเปลี่ยนโดยมิต้องให้ผู้ประสงค์จะขอแลกเปลี่ยนธนบัตรชำรุดทำคำร้องเป็นหนังสือดังกล่าวในวรรคหนึ่งก็ได้

ข้อ ๒
ให้รับแลกเปลี่ยนธนบัตรชำรุดตามข้อจำกัดและหลักเกณฑ์ดังต่อไปนี้
(ก) ธนบัตรครึ่งฉบับ
ให้รับแลกเปลี่ยนแต่ละครึ่งฉบับเพียงครึ่งราคาของราคาเต็มของธนบัตรนั้น
(ข) ธนบัตรต่อท่อนผิด ถ้าไม่เกินสองท่อนแต่ละท่อนเป็นธนบัตรแบบและชนิดราคาเดียวกัน
ให้รับแลกเปลี่ยนเต็มราคาของธนบัตรนั้น
(ค) ธนบัตรขาดวิ่น
ให้รับแลกเปลี่ยนเฉพาะเมื่อเห็นได้ประจักษ์ว่าส่วนที่ยังเหลืออยู่มีมากกว่าครึ่งฉบับ
โดยให้รับแลกเปลี่ยนเต็มราคาของธนบัตรนั้น
(ง) ธนบัตรลบเลือน ให้รับแลกเปลี่ยนเฉพาะเมื่อการลบเลือนนั้นไม่ถึงทำให้ไม่รู้ได้ว่าเป็นธนบัตรแท้จริง
โดยให้รับแลกเปลี่ยนเต็มราคาของธนบัตรนั้น

ข้อ ๓
บรรดาธนบัตรชำรุดที่ธนาคารแห่งประเทศไทยได้รับไว้เพื่อการแลกเปลี่ยนแล้วอยู่ก่อนวันที่กฎกระทรวงนี้ใช้บังคับให้ปฏิบัติการตามข้อตกลงที่ได้มีไว้แล้วนั้น

ให้ไว้ ณ วันที่ ๒๗ สิงหาคม พ.ศ. ๒๕๐๑
ส.
วินิจฉัยกุล
รัฐมนตรีว่าการกระทรวงการคลัง

หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากพระราชบัญญัติเงินตรา พ.ศ. ๒๕๐๑
ได้ยกเลิกกฎหมายว่าด้วยเงินตราที่ใช้อยู่เดิมทั้งหมดรวมทั้งกฎกระทรวงด้วย และโดยที่มาตรา
๑๙ แห่งพระราชบัญญัติเงินตรา พ.ศ. ๒๕๐๑ ให้รับแลกเปลี่ยนธนบัตรชำรุดตามหลักเกณฑ์และวิธีการที่กำหนดในกฎกระทรวง จึงต้องออกกฎกระทรวงในเรื่องนี้ขึ้นใหม่
  
กฎกระทรวง ฉบับที่ ๔๑ (พ.ศ. ๒๕๒๐) ออกตามความในพระราชบัญญัติเงินตรา
พ.ศ. ๒๕๐๑[๓]

หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่เป็นการสมควรแก้ไขวิธีการขอแลกเปลี่ยนธนบัตรชำรุด
เพื่ออำนวยความสะดวกและเพื่อทุ่นเวลาและค่าใช้จ่ายแก่ประชาชนผู้ประสงค์จะขอแลกเปลี่ยนธนบัตรชำรุด จึงจำเป็นต้องออกกฎกระทรวงนี้































ปิยะธิดา/ปรับปรุง
๒๐ กรกฎาคม ๒๕๖๑




[๑] ราชกิจจานุเบกษา เล่ม ๗๕/ตอนที่ ๖๖/ฉบับพิเศษ หน้า ๖/๒๗
สิงหาคม ๒๕๐๑
[๒] ข้อ
๑ แก้ไขเพิ่มเติมโดยกฎกระทรวง ฉบับที่
๔๑ (พ.ศ. ๒๕๒๐) ออกตามความในพระราชบัญญัติเงินตรา พ.ศ. ๒๕๐๑
[๓] ราชกิจจานุเบกษา เล่ม ๙๔/ตอนที่ ๑๓๖/ฉบับพิเศษ หน้า ๑/๓๐
ธันวาคม ๒๕๒๐